钦定古今图书集成/明伦汇编/闺媛典/第353卷 > 《公子行》刘庭芝
## 钦定古今图书集成/明伦汇编/闺媛典/第353卷 > 《公子行》刘庭芝

天津桥下阳春水，天津桥上繁华子。马声回合青云
外，人影动摇绿波里。绿波荡漾玉为沙，青云离披锦
作霞。可怜杨柳伤心树，可怜桃李断肠花。此日遨游
邀美女，此时歌舞入娼家。娼家美女郁金香，飞去飞
来公子傍。的的珠帘白日映，娥娥玉颜红粉妆。花际
徘徊双蛱蝶，池边顾步两鸳鸯。倾国倾城汉武帝，为
云为雨楚襄王。古来容光人所羡，况逢今日遥相见。
愿作轻罗著细腰，愿为明镜分娇面。与君相向转相
亲，与君双栖共一身。愿作贞松千岁古，谁论芳槿一
朝新。百年同谢西山日，千秋万古北邙尘。